સોનાની થાળી અને ચાંદીના વાટકા, વૈભવ હોય ત્યારે સોનાના નળ અને નકૂચા. સોનાનું એસ્કેલેટર લઈને સાઉદી અરેબિયાના શેખ સલમાન રશિયા પહોંચ્યાં, પણ તે ચાલ્યું નહીં. 82 વર્ષના શેખ વિમાનમાંથી નીચે ઉતરી શકે તે માટે સીડીની જગ્યાએ એસ્કેલેટર મૂકાયું હતું. તે અધવચ્ચે અટકી પડ્યું હતું. તેનો વીડિયો વાઇરલ થયો છે તે જોજો, તમનેય બે ઘડી મોજ આવશે. કિંગ સલમાન પોતાની સાથે 1500 માણસોનો કાફલો લઈને રશિયાની મુલાકાતે ગયાં છે. એ કાફલાની વિગતો પણ તમને અન્યત્ર વાંચવા મળશે એટલે અહીં તેને રીપીટ નથી કરતા, પણ ઇતિહાસમાં સૌપ્રથમવાર સાઉદીના રાજા રશિયા પહોંચ્યાં છે તે ઐતિહાસિક ઘટના છે અને આ ઐતિહાસિક મુલાકાત પછી બંને દેશો વચ્ચેના સંબંધો અટક્યા વિના ચાલશે કે કેમ તેના પર દુનિયાની નજર રહેશે.